Kan onderhoud steeds geëis word as kind ouer as 18 jaar is - Jy en die RegJy en die Reg
Tuis › Artikels › Kan onderhoud steeds geëis word as kind ouer as 18 jaar is
Kan onderhoud steeds geëis word as kind ouer as 18 jaar is
Dit gebeur dikwels dat ʼn onderhoudbetalende ouer nie meer onderhoud aan ʼn kind wil betaal nie omrede die kind meerderjarig geword het. Op die ouderdom van 18 verlaat ʼn kind die skool, maar wil dalk graag verder gaan studeer. Dit maak dat die kind steeds onderhoudbehoeftig is.
ʼn Eis vir onderhoud verval nie as die kind ouer as 18 jaar word nie. Die onderhoudplig van ouers bly voortbestaan vir so lank kinders onderhoudbehoeftig is.
Onderhoudgeregtigheid sal ook bepaal word na aanleiding van die besondere omstandighede van elke kind. Net so sal die ouer se onderhoudplig bepaal word deur die ouer se finansiële omstandighede. Elke geval gaan dus op eie meriete bepaal word.
Indien die kind dus na skool na ʼn universiteit wil gaan, sal daar gekyk word na die besondere omstandighede van die kind, byvoorbeeld of die kind se punte goed genoeg is om te gaan studeer. Indien die kind se punte wel goed genoeg is, is die kind nie outomaties geregtig om universiteitsgelde van die ouer te eis as die ouer dit nie kan bekostig nie. Die voorreg om universiteit toe te gaan, sal daarvan afhang of die ouers dit kan bekostig.
Daar word dus gekyk na die omstandighede van sowel die kind as die ouer om onderhoud te bepaal.
Die pligte van ouers teenoor ʼn kind verander nie as die kind 18 jaar oud word of as die ouers geskei nie. Beide ouers bly verantwoordelik om vir die kind te sorg vir solank die kind onderhoudbehoeftig is.
ʼn Onderhoudsbevel hoef ook nie ‘n tydperk te koppel aan onderhoud nie. Die ouer se onderhoudplig spruit nie voort uit die bevel nie, maar is ʼn gemeenregtelike plig van elke ma en pa. Die skikkingsakte of onderhoudbevel tref maar net ʼn reëling wat op daardie stadium vir die volgende termyn van toepassing sal wees. Dit sluit glad nie ʼn verhoogde onderhoudplig uit indien die kind ʼn behoefte daaraan het nie.